B4-0863, 0891 και 0894/95

Ψήφισμα σχετικά με τις απειλές για την ελευθερία του Τύπου στην Αίγυπτο

Το Ευρωπαϊκό Κοινοβούλιο,

Α. εκφράζοντας την ανησυχία του για το γεγονός ότι στις 27 Μαΐου το Κοινοβούλιο της Αιγύπτου ενέκρινε νόμο ο οποίος περιορίζει σε μεγάλο βαθμό την ελευθερία του εγχώριου Τύπου της χώρας και των ξένων δημοσιογράφων που είναι εγκατεστημένοι στην Αίγυπτο,

Β. υπογραμμίζοντας ότι ο νέος νόμος περί Tύπου ενδέχεται να υπονομεύσει το δημοκρατικό διάλογο σχετικά με τις προσεχείς βουλευτικές εκλογές στα τέλη του έτους, στερώντας, κατ' αυτόν τον τρόπο, από όλους τους ψηφοφόρους το δικαίωμά τους στην ενημέρωση,

Γ. επισημαίνοντας ότι κάθε προσπάθεια να φιμωθεί η κριτική προς την κυβέρνηση θα υποσκάψει την εγκυρότητα των αποτελεσμάτων των προσεχών εκλογών,

Δ. λαμβάνοντας υπόψη ότι η γενική συνέλευση της Αιγυπτιακής Ομοσπονδίας Δημοσιογράφων κήρυξε γενική απεργία για τις 24 Ιουνίου, προκειμένου να υπάρξει έντονη διαμαρτυρία κατά της έγκρισης του νόμου περί Τύπου,

Ε. γνωρίζοντας ότι η Αιγυπτιακή Κυβέρνηση αντιμετωπίζει σοβαρή απειλή από την τρομοκρατία φανατικών θρησκευτικών ομάδων, που έχουν στοιχίσει το θάνατο σε 750 ανθρώπους από τις αρχές του 1992, αλλά ανησυχώντας σοβαρά για τις αυξανόμενες καταγγελίες, που αφορούν παραβιάσεις των ανθρωπίνων δικαιωμάτων από τα αιγυπτιακά Σώματα Ασφαλείας, ιδίως την Έρευνα Κρατικής Ασφαλείας (SSI), όπως αυθαίρετες συλλήψεις, κρατήσεις σε θαλάμους απομόνωσης, βασανισμούς υπόπτων κατά τη διάρκεια της ανάκρισης και συλλήψεις ομήρων μελών της οικογένειας με στόχο να υποχρεωθούν σε παράδοση φυγάδες συγγενείς τους, και φοβούμενο ότι αυτές οι καταχρήσεις θα κλιμακωθούν αν επιβληθεί λογοκρισία,

ΣΤ. πιστεύοντας ότι η άρνηση να επιτραπεί ανοιχτή κριτική κατά της διαφθοράς και άλλων καταχρήσεων εξουσίας συντείνει σε μεγάλο βαθμό στην ενδυνάμωση του θρησκευτικού φανατισμού,

Το Ευρωπαϊκό Κοινοβούλιο,

1. είναι πεπεισμένο ότι η ελευθερία έκφρασης αποτελεί ένα από τα θεμελιώδη δικαιώματα του ανθρώπου και ότι μια πραγματική δημοκρατία βασίζεται, μεταξύ άλλων, στην ύπαρξη ουσιαστικής ελευθερίας του Τύπου και γνώμης[semigr ]

2. εκφράζει φόβους ότι ο νέος νόμος περί Τύπου ενδέχεται να αποτελέσει την ευκαιρία για την επιβολή νόμιμης λογοκρισίας στη δραστηριότητα των αιγύπτιων δημοσιογράφων[semigr ]

3. συμμερίζεται τις ανησυχίες της Ομοσπονδίας των Δημοσιογράφων και εκφράζει την υποστήριξή του στις ελεύθερες και ανεξάρτητες δραστηριότητες του αιγυπτιακού Τύπου[semigr ]

4. καλεί την Κυβέρνηση και το Κοινοβούλιο της Αιγύπτου να διασφαλίσουν ότι τα μέσα ενημέρωσης είναι ελεύθερα να αποκαλύπτουν κάθε είδους κατάχρηση αρχής και να ασκούν κριτική στην πολιτική της Κυβέρνησης[semigr ]

5. θεωρεί ότι οι δολοφονίες και οι απόπειρες δολοφονιών, που διαπράττονται από ένοπλες ομάδες της αντιπολίτευσης, δεν δίνουν στο Κράτος το δικαίωμα να εγκαταλείψει τα πρότυπα ανθρωπίνων δικαιωμάτων που έχει δεσμευθεί να τηρεί βάσει του αιγυπτιακού και του διεθνούς δικαίου[semigr ]

6. ζητεί από το Συμβούλιο και την Επιτροπή να λάβουν υπόψη τους το σημαντικό ρόλο που διαδραματίζει η Αίγυπτος τόσο στην ειρηνευτική διαδικασία όσο και στην ανάπτυξη της δημοκρατίας στη Μέση Ανατολή και να υποστηρίξουν την ελευθερία των μέσων ενημέρωσης στην Αίγυπτο και την ανησυχία τους για τις συνεχιζόμενες παραβιάσεις των ανθρωπίνων δικαιωμάτων στη χώρα αυτή[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Κυβερνήση της Αιγύπτου και το Αιγυπτιακό Κοινοβούλιο.